Charles d’Amboise, conte de Brienne, seigneur de Chaumont, gouverneur et lieutenant général pour le Roy, nostre sire, des duchié et contez de Bourgoingne et Champaigne, à tous ceulx qui ces présentes lectres verront salut. Comme nous, estans présentement au siege devant la ville d’Auxonne avec l’armée du Roy, nostre dit seigneur, que nous a ordonné amener et conduire pour redduire et mectre en son obéissance sa conté de Bourgoingne, la dicte ville d’Auxonne et autres places indeuement détenues et occupées par ses ennemis et adversaires, rebelles et désobeissans: les gens d’église, gens de guerre, capitaines, nobles, bourgeois et autres gens retraits en la dicte ville, nous ayent requis parlementer à nous pour parvenir à redduire et mectre en l’obéissance dudit seigneur la dicte ville d’Auxonne par traictié et voye amiable, affin de éviter l’effusion du sanc humain qui pourroit estre, se icelle ville estoit prinse par assault ou autrement par force d’armes. Nous, désirans de tout nostre cuer en l’onneur et révérence de Dieu, nostre créateur, auteur de paix et de la glorieuse Vierge Marie, sa benoite mère, evicter de tout nostre povoir l’effusion dudit sanc humain et les maulx qui à l’occasion de ce pourroient venir: par l’advis et délibération des gens du conseil du Roy, nostre dit sire, seigneurs, capitaines et chiefz de guerre estans en ceste présente armée; avons, par le povoir à nous donné et commis par ledit seigneur, fait, passé et accordé avec les dictes gens d’église, gens de guerre, capitaines, nobles, bourgeois, habitans et autres gens retraitz en la dicte ville d’Auxonne les traictiez, appoinctement et composition, dont la teneur des articles accordez s’en suit: S’il advient que la ville d’Auxonne soit mise en l’obéissance du Roy, requérent tous les capitaines, gens d’armes, gens d’église, nobles, bourgeois, habitans et autres gens retraits en la dicte ville, les articles cy après escriptz leur estre passez et asseurez en la meilleure forme et manière que possible sera. Premièrement que le seigneur de Gevrey, son frère, le seigneur d’Essoye, Jehan d’Andelot, capitaine de la dicte ville d’Auxonne, tous les nobles gens d’armes soudoyers et non soudoyers, dames, damoiselles, bourgeois, marchands, marchandes et autres habitans, tant dudit Auxonne que des duchié et conté de Bourgoingne, ou conté dudit Auxonne et ressort de Saint Laurent, de quelque estat ou condition qu’ilz soient, qui se vouldront départir de la dicte ville d’Auxonne, s’en yront et partiront leurs corps et tous leurs biens saulx, à pied, à cheval ou autrement, ainsi que bon leur semblera. Et pour ce faire auront terme quarante jours, et emmeneront leurs ditz biens à une fois ou plusieurs où il leur plaira, tant par eaue que par terre et tant à charroy, à cheval que autrement, et pendant le dit temps pourront aler et venir seurement, pourveu que durant le dit temps de xl jours, ilz ne feront, diront ou pourchasseront chose que soit préjudiciable au Roy ne à ses pays et subgectz. Item que le seigneur de La Marche, ma Dame sa femme, ma Damoiselle leur fille et toutes autres manières de gens, tant d’église, nobles que autres de quelque estat ou condition qu’ilz soient et quelque party qu’ilz aient tenuz, qui se sont tirez ou retraitz en la dite ville d’Auxonne, demeurront en icelle se bon leur semble et joyront de leurs biens quelque part qu’ilz soient assis, tant en la dicte ville d’Auxonne que es duchié et contez de Bourgoingne et dudit Auxonne oudit ressort de Saint Laurent que ailleurs, sans en avoir aucune mainlevée du Roy ne d’aultres, et s’ilz s’en veullent départir, ilz le pourront faire touteffois qu’il leur plaira, sans que pour ce leur soit donné aucun destourbier ou empeschement en corps ne en biens en quelque manière que ce soit, pourveu qu’ilz n’yront point demeurer en party contraire. Item que tous les habitans dudit Auxonne, tant d’église, nobles, bourgeois, marchans et autres quelx qu’ilz soient, ensemble leurs femmes, enffans, familles et héritiers, pourront demeurer en la dicte ville d’Auxonne, se bon leur semble en leur estre et saulx de corps et de tous leurs biens quelx qu’ilz soient à eulx appartenant, tant en général que en particulier, nonobstant quelconque commise donnations ou autres empeschement que cy devant en soient ou pourraient estre fait cy après, et dès maintenant l’on leur en fait main levée. Item que toutes les franchises, libertez, previleges et usances de la dicte ville, données ausdiz d’Auxonne, et toutes lectres de don à eulx fait jusques à ores, tant à perpétuité que à temps, leur seront entretenues et gardées, par effect et d’iceulx joyront lesdiz d’Auxonne en commun et à perpétuité, ainsi qu’ilz ont fait par cy devant, sans en ce leur donner quelconque empeschement, reservé que le roy ou nous, comme son lieutenant, pourrons mectre gens d’armes deans la ville hault et bas en tel nombre qu’il lui plaira pour les entretenir, comme à Dijon. Item que Messire Anthoine de Roussillon, seigneur de Savigny et de la Pommeroye, joyra et possédera ses terres, possessions et seigneuries paisiblement et sans nulle difficulté ainsi comme il fasoit avant la présente division si et en tant que tenir si vouldra ou ses enffans saucuns si vouloient tenir, et en absence d’iceulx, Messire Anthoine ou ses enfans, en joyra dame Marguerite de Saint-Soingne sa femme, aussi paisiblement et sans empeschement quelconque et avec ce lui sont et seront saulx tous les biens meubles estans en la dicte ville d’Auxonne à son dit mary et à elle appartenant, pour en disposer à sa voulenté. Item que ces choses moyennant, les diz habitans d’Auxonne feront le serment au Roy et demeurront en son obéissance. Item que Monseigneur le gouverneur sera tenu et jurera solempnement devant le précieux corps de Nostre Seigneur, de tenir et entretenir tous les articles et traictiers dessus dit et de les faire consentir et ratiffier par le Roy. Item demeurront toutes les personnes que sont dedans la dicte ville qui ont esté prins ou party du Roy, sains et saulx et sans paier aucune rançon ou despens. Item que toute artillerie demeurra pour la garde de la ville. Item que au vidimus ou coppie des présentes, sera adjousté foiz comme à l’original. Item que la vesve de Philippe de Chaumergis et ses enffans joyront et posséderont toutes leurs chevances qu’elle avoit ou duchié de Bourgoingne, ensemble du douaire qu’elle a sur les biens dudit Philippe et paroillement sera fait ainsi pour la vesve de feu Thierry de Charmes. Savoir faisons que tous les articles cy dessus escripts et le contenu en iceulx nous promectons sur nostre foy et honneur, entretenir et garder de point en point, et entretenir les diz d’Auxonne en leurs libertez, usances, dons, privileges et franchises, tout ainsi et par la forme et manière qu’il est contenu esditz articles sans en riens y contrevenir, faire ne souffrir y contrevenir en quelque manière que ce soit. Lesquelles libertez, usances, dons, previleges et franchises, nous, par le povoir que dessus, confirmons, approuvons et ratiffions par ces dictes présentes, et de leur en faire baillier, se mestier est, par le Roy nostre dit seigneur lectres de ratiffication, confirmation et approbation toutes et quanteffois qu’ilz nous en requerront. Et de nostre plus habondant puissance, nous leur avons quicté, remis et pardonné, et par ces présentes quictons, remectons et pardonnons toute offence, crime de lese majesté et autres crimes en quoy ilz pourroient estre encouruz envers le roy, nostre dit seigneur, à l’occasion des différends qui ont esté par cy-devant, sans ce que aucune chose leur en puisse estre reprochée ne demandée oires ne pour le temps advenir en quelque manière que ce soit ou puisse estre; et en imposons sillance à son procureur général présent et à advenir et à tous autres. Si donnons en mandement à tous les justiciers, officiers et subgectz du Roy, nostre dit seigneur, que du contenu en ces dites présentes, ilz facent, seuffrent et laissent lesditz habitans d’Auxonne et retraitz en icelle, joyr et user plainement et paisiblement, sans en ce leur mectre ou souffrir mectre en quelque manière que ce soit aucun empeschement au contraire. Car ainsi nous plaist il estre fait. Et pour ce que on pourroit avoir affaire de ces dictes présentes en plusieurs et divers lieux, nous voulons que au vidimus d’icelles, fait soubz le seel réel ou authentique, foy soit adjoustée comme au présent original. En tesmoing de ce, nous avons fait mectre nostre seel à ces dictes présentes données en l’ost devant la dicte ville d’Auxonne le quatriesme jour de juing, l’an mil quatre cens soixante dix neuf. Par Monseigneur le conte, gouverneur d’Amboize et lieutenant général, Monseigneur le conte Daulphin, Messires de ——— le prothonotaire de Clugny, de Richebourg, de Bressuyre et autres présens, J. MAUROY.